
****

**ДУК “Баранавіцкая раённая цэнтралізаваная бібліятэчная сістэма”**

**Аддзел абслугоўвання і інфармацыі ЦРБ**

**Сямейныя чытанні**

**"Мудрасці вечнай калыска"**

**Сцэнарныя матэрыялы**

**Складальнік: Томарава І.П.**

****

****

Д

обры дзень у хату!

Дазвольце Вам прадставіцца: дырэктар дзяржаўнай установы культуры “Баранавіцкая раённая цэнтралізаванная бібліятэчная сістэма”, метадыст, супрацоўнікі Навамышскага сельскага дома культуры і цэнтральнай раённай бібліятэкі.

***Слова Дырэктару:***

2016 год – Год культуры. Культура краіны цесна звязана з кнігай і бібліятэкай. Можна быць спажыўцом культуры, але гэта няшчасная доля. А каб быць яе ўдзельнікам, трэба чытаць. Таму прыярытэтнымі напрамкамі дзейнасці бібліятэк нашай сістэмы будуць з’яўляцца прасоўванне кнігі і чытання, лепшых літаратурных твораў, павышэнне цікавасці да чытання і папулярызацыі нацыянальнай кніжнай спадчыны. З гэтай мэтай і завіталі сёння супрацоўнікі культуры да Вас з сямейнымі чытаннямі, прысвечанымі Яну Чачоту.

**Бібліятэкар:** Ёсць у фальклорных запісах Яна Чачота адна цікавая загадка, якую я прашу адгадаць: Пад адным капялюшыкам чатыры панічы стаяць (стол)

*(Гаспадыня запрашае і ўсе садзяцца за вялікі стол)*

**Бібліятэкар:** Паколькі мы прыйшлі на сямейныя чытанні, то і прынеслі з сабой кнігі. І яшчэ – хлеб. У беларускай культуры лічыцца, што хлеб – гэта таксама своеасаблівая кніга будучага жыцця.

*(ставіць на сярэдзіну стала хлеб і раскладвае кнігі)*

Хлеб і кніга, вечныя ад веку,

На стале ляжаць перада мной,

Пацвярджаюць мудрасць чалавека

І бясконцасць шчодрасці зямной.

*(бярэ ў рукі кнігу Яна Чачота)*

**Бібліятэкар:** Цяжка сабе ўявіць свет, у якім няма кніг. І кожны з нас іх чытае. Хтосьці – кожны дзень, некаторыя – раз у год, адны – з задавальненнем, іншыя - “таму, што трэба”, але няма ніводнага чалавека, які б не трымаў у руках кніжкі.

Пра кнігу кажуць, што яна – галоўнае багацце дома, што яна – наш сябар і дарадца. Яна захоўвае веды і з’яўляецца лепшым настаўнікам; кніга вучыць жыццю; у кнігах мы можам знайсці адказы на любыя пытанні, якія цікавяць нас, нават самыя асабістыя і патаемныя, і пры гэтым ніхто не даведаецца пра нашы сакрэты.

Нездарма ў прыказцы гаворыцца: “Кніга – маленькае акенца, праз яго ўвесь свет відаць”.

Я таксама бачу ў вашай хаце кнігі і магу зрабіць выснову, што кнігу тут паважаюць. Так, Марына Іванаўна? *( паслухаць адказ)*

Многія лічаць чытанне непатрэбным заняткам. Ці, ўсё ж, праводзіць час з цікавай кнігай – выдатна, чытаць – гэта крута? Як лічыце вы?

Навучыць любові да чытання можна ўласным прыкладам *(калі Вы выхоўваеце дачку гаспадынькай, вы ж паказваеце ёй практычна, як спячы пірог, зварыць ежу, памыць адзенне…, так і цікавасці да чытання трэба вучыць уласным прыкладам).*

Тут неабходны сумесныя чытанні. Чытанне ў сям’і – найцікавейшы занятак, які незвычайна збліжае ўсіх яе членаў. Гэта – унікальны спосаб зносін, які практычна не мае замены.

Тое ж самае можна сказаць і пра адносіны сям’і і бібліятэкі. Вось і пачнем сумесныя сямейна-бібліятэчныя чытанні.

Сёння для сямейнага чытання мы абралі кнігу Яна Чачота.

Гэта – кніга залатой бібліятэкі Беларусі, унікальнага шматтомнага выдання ўсяго самага важнага, што было створана на беларускай зямлі з пачатку пісьменства і да нашых дзён. Першая кніга з серыі “Беларускі кнігасбор” – кніга выбраных твораў нашага земляка Яна Чачота.

Вы ведаеце, што у самым прыгожым месцы вёскі Новая Мыш – парку, побач з Праабражэнскім касцёлам і царквой усталяваны помнік паэту.

Чаму мы называем Яна Чачота сваім земляком? Нарадзіўся ў наваградскіх Малюшычах, а дзяцінства яго прайшло ў нашым краі, калі яго бацька працаваў эканомам у маёнтку Новая Мыш, што належаў наваградскаму ваяводзе Несялоўскаму.

Адсюль Ян Чачот падаўся на вучобу. Пасябраваў з Адамам Міцкевічам. Затым пераехаў у Вільню, дзе толькі праз год стаў студэнтам. Яшчэ праз год стаў членам тайнага таварыства філаматаў (1817 г.). Яна Чачота вельмі любілі за яго вясёлыя і смелыя песні і вершы, якія ён пісаў для сходак.

*(гучыць песня “Кум, кума” у выкананні супрацоўнікаў дома культуры)*

Калі царскія ўлады выкрылі таварыства, Яна Чачота выслалі на Урал у крэпасць Кізіл. Затым былі Уфа, Масква, Цвер, і толькі праз сем гадоў вярнуўся ён ў Беларусь у Лепель. А яшчэ праз шэсць год – на

родную Навагрудчыну. Працаваў бібліятэкарам у Шчорсах у графа Храптовіча. Шмат займаўся зборам фальклора і выданнем кніг.

Памер у Друскеніках, пражыўшы 50 год.

Давайце пагартаем кнігу… Напрыклад, прымаўкі і прыказкі.

Дом Марыны Іванаўны, як я ведаю, – гасцінны. Гасцей тут любяць, паважаюць і часта сустракаюць, бо пэўна ведаюць што: **“Госць у дом – Бог у дом”** (прыказка) так лічылі нашы продкі.

Дом прыгожы, сучасны, відаць, што душы нямала тут гаспадарамі ўкладзена. І пэўна, любяць дамачадцы свой дом, як казалі некалі: **“Мой мілы пакою, добра мне з табою!”, “Усюды добра, а дома лепей”.**

За сталом прадстаўнікі трох пакаленняў і я дакладна ведаю, што ўсе члены сям’і Акалатовічаў, Ласкутовых, Арловічаў - каталіцкія вернікі. **“Не гэта паны, што грошы маюць, а што Бога знаюць”.** 200 гадоў таму пачуў ад людзей гэтую прыказку Ян Чачот, а яна і сёння актуальная.

У сям’і Марыны Іванаўны – трое дзяцей. Гэта – мацярынскі подзвіг: у розныя часы выхаваць столькі дзяцей было не проста, але **“свая сярмяжка нікому не цяжка**” запісана ў кнізе Яна Чачота.

Вы ж толькі паглядзіце на гэтае багацце: старэйшая дачушка (Вікторыя) “**цвіце як макаўка**”, а малодшыя Ганна ды Яўгенія **– “лёстачкамі душу выманяць”,** так гаманілі некалі людзі.

**Бібліятэкар:** Сярод іншых жанраў вуснай паэтычнай творчасці Чачот запісваў і загадкі.

Паспрабуем зараз некаторыя з іх адгадаць.

Загадкі:

1. Патру, самну, за мора пашлю, і там гаворыць. *(Ліст, напісанае)*

2. Кругленькі, маленькі, за хвост не паднімеш. *(Клубок)*

3. Еду, еду не дарогаю, паганяю не пугаю, скубу не пер’е, не мед (не мяса). *(Рыба)*

4. Не людзішча не садзішча. *(Гарох)*

5. На паліцы тры суніцы, што дадуць то і з’ясі. *(Лыжкі)*

6. Поўна бочка віна, ані вянцоў, ані дна. *(Яйкі)*

7. Сонца гарачае, у сярэдзіне жывіцца, хто не адгадае, не будзе жаніцца. *(Свечка)*

8. Што у цэркаў напярод ідзе? *(Ключ)*

9. Кручаны, мучаны па зямлі скача. *(Венік)*

*(прысутныя ў якасці прыза атрымлівалі рэчавы аналаг адгадкі)*

**Бібліятэкар:** Ян Чачот сам і пры дапамозе карэспандэнтаў сабраў два вялікія зборнікі народных песень – наднёманскіх і наддзвінскіх, аж 400! А марыў паэт, каб загучалі песні на яго ўласныя вершы.

Зараз і прагучыць песня Станіслава Манюшкі “Мядзведзік” на словы Яна Чачота. Менавіта з такіх немудрагелістых вершаў паэта і пачалася беларуская песенная лірыка.

*(Гучыць песня Станіслава Манюшкі “Мядзведзік”)*

Сапраўднай фальклорна-этнаграфічнай крыніцай сталі балады Яна Чачота. Захавалася іх восем. Адна з найбольш паэтычных – балада “Мышанка”, што вельмі важна для нас, мясцовых жыхароў.

Давайце сёння і пачытаем гэту баладу.

*(адкрывае кнігу, пачынае чытаць)*

Хадкевіч Кароль не займеў яшчэ Мышы…

Дарэчы, калі проста чытаць баладу, многае будзе незразумела дзецям, таму пачатак мы раскажам і пакажам:

***Тэатр на стале.***

***Народнае паданне “Мышанка”***

***(адзін бібліятэкар чытае тэкст, другі – паказвае дзею)***

Далёка ўжо той час, далёка! –

Яшчэ без імя ў лясной гэтай цішы

*(расставіць дрэвы, асаку)*

Рака булькатала у асоках,

*(распасцерці блакітную тканіну-раку)*

І жыў тут Мышак, бядняк-удавец

*(паставіць хату Мышака)*

З красуняй дачкой з дзіўным імем Мыш.

*(паставіць дзяўчыну)*

Быў замак, што князю належыў

*(паставіць замак)*

У князя быў выслужыў рыцар адданы –

Быў вельмі заможны ён і паважаны.

*(паставіць рыцара)*

Блукаў на кані ён аднойчы па краі

*(рыцар на кані)*

І стрэў пад ляшчынай густою

Красы найдзівоснай дзяўчыну,

Што ў кошык арэхі ў лясным супакоі зрывала.

*(кошык)*

Падышоў рыцар бліжэй, рашыў,

Што дзяўчына прастачка і

Ён лёгка яе ашукае. Памкнуўся абняць,

*(рыцар набліжаецца да дзяўчыны)*

Дзяўчына – наўцёкі, ратунку гукае…

А ён даганяе яе.

Імчыцца дзяўчына, імчыцца без духу.

І рыцар – за ёю, за ёю,

А вецер аж свішча ў яе каля вуха,

Каса за плячамі – змяёю.

*( дзяўчына рухаецца да ракі, рыцар - за ёю)*

На бераг ракі яна прылятае

Ды ў хвалю рачную з разгону нырае.

*(дзяўчына падае ў раку)*

Ёй сіл не хапае, слабее… і тоне,

Схававалася ў цёмнай вадзе з галавою .

*(хвалі закрываюць дзяўчыну)*

Дазналіся людзі і ў гонар

Дзяўчыны, душы яе чыстай



Мышанкаю рэчку назвалі.

*(раскласці па рацэ літары “Мышанка”)*

А рыцар над тою ракой ціхаплыннай

Паставіў мястэчка навечна

*(расставіць домікі)*

І Мышшу назваў яго…

*(паставіць паказальнік “Мыш”)*

У памяць дзяўчыны,

Што так загубіў недарэчна…

**Бібліятэкар:** У балады ёсць працяг, які мы ўсе разам і прачытаем. *(кожны з прысутных бярэ кнігу Яна Чачота і*

*працягвае чытаць баладу “Мышанка”)*

Ячшэ ёсць аповесць. Хто Мыш найдаўно тут

Закладваў, сказаў нечакана:

“Дам селішчу імя той першай істоты,

Што заўтра мне стрэнецца рана”.

Назаўтра ў бок Цепліводы паволі

Дарогай паехаў ён конна.

Аж бачыць тут: выбегла мышка на поле

З кустоў, пазірае здзіўлёна.

Аповесць во гэтая звязана з тою;

Ды толькі там мышка другая!

О, кожны хацеў бы спаткацца з такою

Пад голлямі спеўнага гаю!

Яе павітай толькі шчыра, пачціва,

Як шчыра вітаў я, бывала,

Ды пагамані, як з сястрою, зычліва,

З увагай, пашанай, без шалу.

Бо ёсць жа дзяўчаты, якія заўсёды

Лепш кінуцца ў вір галавою,

Чым імя заплямяць за міг асалоды:

Як жыць потым з ганьбай такою?..

О мілы ўспамін! Дарагая Мышанка!

Зноў снішся ты ў барве заранак.

Найпершая ў свеце мая ты каханка,

Мільгнуў тут жыцця майго ранак.

Мае ўсе тут гульні, блуканні, забавы,

Высочваў я рыбку тут днямі,

Траву нёс кароўкам, рваў кветкі, рухавы,

Тут “біўся” не раз з “казакамі”.

У чыстым крышталі тваім тут, здзіўлёны,

Я бачыў тады пад вадою

Чародку альшын, бор, узгорак зялёны,

Сябе – і ўсё ўніз галавою.

Тут час пралятаў мой, нам, дзецям, з табою

Так міла было і цікава.

Як рады былі, калі крыгі вясною

Ішлі тут – за лаваю лава!



Тады, у маленстве, калі я, шчаслівы,

Ў твае ўглядаўся крышталі,

Не знаў, што ўжо ў сэрца – о час наш імклівы! –

Яны мне навечна запалі.

Сум, радасць – як воблакі, тут праплывалі,

Раіліся чыстыя мары.

Вучылі нас думаць, рака, твае хвалі.

І родных палеткаў абшары.

З людзьмі жывучы, ад людзей о як многа

Бярэш ты і ў сэрца, і ў голаў.

Як і ад ракі той, ад гэтых разлогаў,

Ад жыта, што спее наўкола.

Я жыў той красою – у часе прымглёным,

Красе ўсёй, пачуццям высокім

Я толькі пасля пазнаходзіў імёны

У свеце шматфарбным, шырокім.

Не знаю, дзе буду, памру дзе, не знаю,

Ды ўдзячны зямлі я, дзе вырас,

Я ў думках лячу зноў да роднага краю,

Здалёк мне відаць яго вырыс.

Мышанка мая! За ўсе краскі, за тое,

Што жыў тут, табою прыгрэты,

За светлае ранне сваё залатое, –

Прымі ж ты вянок мой во гэты.

**Бібліятэкар:** Здаецца мне, што дзеці захочуць яшчэ раз пачуць дзіўную гісторыю аб паходжанні назвы роднай вёскі, таму бібліятэка падрыхтавала вось такое выданне для сямейных чытанняў: сама балада “Мышанка” і слоўнік-каментарый да яе чытання, дзе вы зможаце даведацца значэнне незразумелых слоў у тэксце. Гэтае выданне – вам у падарунак.

*(падарунак выдання “Балада Яна Чачота “Мышанка” і слоўнік-каментырый да яе чытання”)*

Каб балада была зразумелай дзецям рознага узросту, бібліятэка дорыць камплект тэатра на стале “Народнае паданне “Мышанка”.

*(падарунак фальклорнага куфэрачка)*

А малюнак мастака Алеся Марачкіна з цыкла “Народныя паданні” па мышскай гісторыі, спадзяюся, зойме пачэснае месца ў доме і будзе сімвалам радзімы.

****

*(падарунак малюнка)*

**Бібліятэкар:** У заключэнні балады Ян Чачот пісаў:

Мышанка мая! За ўсе краскі, за тое,

Што жыў тут, табою прыгрэты,

За светлае ранне сваё залатое, -

Прымі ж ты вянок мой во гэты.

***І сёння ў гонар 220-годдзя з дня нараджэння***

***паэта, фалькларыста Яна Чачота***

***Цэнтральная раённая бібліятэка***

***пачынае краязнаўчую акцыю***

***“Напішам ліст Чачоту разам”.***

***Фальклорны сшытак “Яну з Мышы.***

***Фальклор у запісах жыхароў Баранавіцкага***

***раёна” і будзе нашым вянком Яну Чачоту.***



**Заключнае слова-пажаданне**: няхай кніга будзе не госцем у нашым доме, а гаспадаром, а чытанне – не проста добрай традыцыяй, а неабходнасцю.

Так давайце ж чытаць – разам і ў адзіночку, услых і самі сабе!